SKRIFTLIG FORESPØRGSEL P-3391/01

af María Sornosa Martínez (PSE) til Kommissionen

(6. december 2001)

Om: Videnskabelig udtalelse om elektromagnetisk stråling

I sit svar på forespørgsel nr. E-1355/01(1) om den tiltagende elektromagnetiske stråling, udtalte medlem af Kommissionen, David Byrne:

Disse systemer er inde i en meget hurtig udvikling, og på grund af den bekymring, deres indvirkning på eksponerede personer giver anledning til, har Kommissionen ønsket at træffe alle nødvendige forebyggende foranstaltninger. Den har derfor anmodet den videnskabelige komité for toksikologi og økotoksikologi under Generaldirektoratet for Sundhed og Forbrugerbeskyttelse om at tage spørgsmålet op til fornyet behandling og om allerede i foråret 2001 at afgive en ny videnskabelig udtalelse om sundhedsmæssige risici ved eksponering og passende beskyttelsesforanstaltninger.

Kan Kommissionen oplyse, hvor langt den videnskabelige komité er kommet med sit arbejde? Hvornår og på hvilken måde påtænker den at offentliggøre konklusionerne i sin rapport?

Hvis der allerede findes et udkast til en rapport, på hvis grundlag der kan uddrages konklusioner, hvilke særlige foranstaltninger forbereder Kommissionen da for at imødegå den tiltagende elektromagnetiske stråling, som er mere vidtrækkende end direktiv 1999/5/EF(2) og 73/23/EØF(3), i betragtning af de hurtige videnskabelige fremskridt, der gøres ved fremstillingen af denne type apparater for at garantere sikkerheden ved anvendelse af dem?

(1) EFT C 350 E af 11.12.2001, s. 131.

(2) EFT L 91 af 7.4.1999, s. 10.

(3) EFT L 77 af 26.3.1973, s. 29.

Svar afgivet på Kommissionens vegne af David Byrne

(13. februar 2002)

Kommissionen kan oplyse det ærede medlem om, at Den Videnskabelige Komité for Toksicitet, Økotoksicitet og Miljø på sit 27. plenarmøde den 30. oktober 2001 vedtog en udtalelse om emnet. Udtalelsen findes på Europa-netstedet(1). Komitéen fandt, at der ud fra de foreliggende oplysninger ikke er tilstrækkelig videnskabelig dokumentation til, at der kan foreslås andre grænser end dem, der blev fastsat i Rådets henstilling af 12. juli 1999 om begrænsning af befolkningens eksponering for elektromagnetiske felter. Kommissionen samarbejder fortsat med WHO, som sammen med Kommissionen er i gang med en større epidemiologisk undersøgelse af elektromagnetiske felters sundhedsmæssige virkninger.

Hvad angår Europa-Parlamentets og Rådets direktiv 1999/5/EF af 9. marts 1999 om radio- og teleterminaludstyr samt gensidig anerkendelse af udstyrets overensstemmelse og Rådets direktiv 73/23/EØF af 19. februar 1973 om tilnærmelse af medlemsstaternes lovgivning om elektrisk materiel bestemt til

anvendelse inden for visse spændingsgrænser henleder Kommissionen det ærede medlems opmærksomhed på, at den første række standarder, der omfatter mobiltelefoner, lavspændingsradiotelefoniudstyr og identifikationsudstyr baseret på radiofrekvenser (f.eks. tyverisikrede porte), er blevet offentliggjort. Der er ved at blive lagt sidste hånd på standarder for antenner. De forventes offentliggjort i midten af 2002. Oplysninger om disse harmoniserede standarder findes på Europa-netstedet(2).

(1) http://europa.eu.int/comm/food/fs/sc/sct/outcome_en.html.

(2) http://europa.eu.int/comm/enterprise/rtte.